А.П. Дедюхина, Ува ёросысь Булай шоръёзо школаысь удмурт кылъя но литературая дышетись

Козоно
Л.Д. Кутяновалэн «Со аръёс» поэмаез.

Пуктэм ужпумъёс: 
- пиналъёслэсь поэма сярысь валанзэс, стилистической фигураос но тропъёс сярысь тодэмзэс юнматоно; 
- война аръёсы калыклэсь секыт улэмзэ возьматоно; 
- солдатъёслэн подвигзы вылын шаерез, шудбурез, анаез утён мылкыд пычатоно; 
- кышномуртлэсь портэм дыръёсы кужмо но со дыре ик мусо луэмзэ возьматоно.

Тирлык: 
Вамья сярысь фильм, Л. Кутяновалэн туспуктэмез, суредъёс, выль кылъёс, эпитетъёс, таблицаос, компьютер, авторлэн книгаосыныз адзытон.

Уроклэн мынэмез.
Уроклэсь темазэ, цельзэ веран. Куноосын тодматон.

Юртэн тодматскон. 
(Фильмез учкиськомы. Удмурт гурт, отын юрт. Кадр дугдэ Л.Д. Кутяновалэн юртаз. Со дыре верано чуръёс.)
Шур сьорын –
Вуж гурт,
Гурт пумын нош –
Юрт.
Со гуртын улиз-вылиз
Кышномурт.

– Ти адзиды Л.Д. Кутяовалэсь вордскем юртсэ. Со сярысь но вераськомы урокын, тодомы, кин улиз та юртын. Кыче вал солэн семьяез, улон сюресэз. Ваньзэ тае эскером Л.Д. Кутяновалэн «Со аръёс» поэмаезъя. Темалэн кылтирлыкез, чеберлыкез бордын ужалом.

Л.Д. Кутяновалэн улон сюресэз.
– Кыче меда гуртэз адзиды? (Мон тодмай вордиськем гуртме. Со Выль Вамья гурт.)
–Маиныз дано луэ та гурт? (Милям гуртамы вордиськиз дано писатель но тодосчи Л.Д. Кутянова (Айтуганова). Начальной классын (1–4) дышетскиз Вамья школаын. 5–10 классозь тодон-валан люказ Нылга школаын. Собере УдГу-ысь филологической факультетэз быдтиз. Ужаз дышетись луыса Ува ёросысь Петропалово Выль Мултан школаын.
Кылбуръёс гожъяны кутскиз 10-ти классын дышетскыкуз. Собере луиз профессиональной писатель.
1996-ти арын ветлиз егит гожъясьёслэн фестивалязы Душанбе городэ. 1994-ти арын нылкышно гожъясьёс полысь нырысьсэ луиз А.Оки нимо премилэн лауреатэз. 2001-ти арысен Культура удысысь сиё-дано ужась, тодосчи.

Козоно.
– Суредысь ти адзиды юртэз. Урокмылэн нимыз «Козоно». Кызьы валаськоды, мар со сыче козоно? 
Козоно – со юрт возись кор, мумыкор. 
– Нош кинэ, кыче адямиез удмуртъёс шуо юрт возись? (Кышномуртэ, анаез.)
– Озьыен, кинлы поэма сиземын? (Анайлы.)

Поэма сярысь (группаен ужан).
Парта вылын пиналъёслы ужъёс.
Родъёс – диньёс: 
Фольклор эпос лирика драма
Литература – паймымон шаер
Эпос, лирика, драма.
Ваньмызлы инъет луэ фольклор – калык творчество. 
– Туннэ урокын вераськомы эпос но лирика сярысь. чошатом соосты. Мае шуо эпос, лирика, драма? (Верало. Уже куто карточкаосты, правилоосты.)

1-ти группа. Кылбур, стихосложение, рифма, ритм, стопа, размер.

2-ти группа. Стилистической фигураос, тропъёс.

3-ти группа. Поэма, верос, сюжет, композиция.

Та юанъёслы ответ сёто, кудиз усто вера. Кудизлы гуртазы сётэмын вал исследование, таблицаос лэсьтыны. 
Верало правилоосты. Пиналъёслы юртто стендысь кылъёс.

Кылбурлы анализ.
– Настялы гуртэ уж сётэмын вал. Учке ай, шонер-а со лэсьтэм? 
(Таблицаезъя вера.)
– Мон эскери поэмаысь ньылети главаысь чуръёссэ. 

Поэмаысь чуръёсыз чаклан.
Л.Д. Кутянова  трос ужаз, гожъяз кылбур пормытон сярысь. Мон тодматски солэн таче ужъёсыныз:
1. Удмуртское стихосложение. – Ижевск: Удмуртия, 2000.
2. «Кизили» журнал.
3. Дидактический материал. 8 класс, 95–96.

Зеч, валамон радъяса сётэ автор кылбур гожтонэз пичи нылпилы но, бадзымезлы но.
Солэсь гожъямъёссэ чошатэме потиз К. Гердлэн гожъямъёсыныз.
К. Герд «Кызьы гожтоно верос но кылбур».
Яркыт но аспортэмлыко гожтэ Герд, син азе суредъёс пуксё. Соку ик кылбур бумага вылэ куриське.

Эскероно кариськи Л. Кутяновалэсь «Со аръёс» поэмазэ. Вань строфаос пормемын нечётной чуръёслэсь: 5, 7, 9, 11, 13. Но вань на 6, 8, 10, 12 чурен строфаос, но соос туж ожыт. Соос возьмато мылкыдлэсь воштиськемзэ, быдэсмемзэ, азьланезлы осконзэ. Татын шодиськомы лирической интыоссэ, яратон мылкыдъёс, тодэ ваёнъёс.
4-ти главалэн кутсконаз – 6 строфа.
Одиг пол пумиське вакчи чур строфалэн кутсконаз «со ватос». Та луэ строфалэн валтись малпанэз. Одиг пол кутиське вазиськон «дыдымы», озьы ик строфалэн кутсконаз (3-ти бам).
Одиг яке кык вакчиесь кылъёсын чуръёс пумиськыло 3, 5, 7, 9 чуръёс бере.
Со борсьы пуксе на эшшо одиг яке кык быдэс чур (1-ти бам).
Та вакчи чурез лыдзиськом, одно ик пауза лэсьтиськом. Лыдзись дугдэ, малпа азьланяз ма луонзэ.
Вакчи чурен висъямын валтись малпанэз, вазиськонэз, быдэсмем уж.
Собереяз кутиськись чур валэктон выллем луэ.
Секыт гудыръяса зорем бере пилемъёслэн сайяськемзы, шунды серектэм выллем, пельпумысь секыт из, зибет усем кадь.
Чуръёслэн таче радъяськемзы юрттэ валаны секыт югдурез, нылкышнолэсь сюлэмаз ватэм малпанъёссэ, курадземзэ, мозмемзэ (4-ти бам).
Лирической интыез но вань: егит дырез возьматон, чебер, чылкыт яратон, со аръёслэн секытсы (4-ти бам).
Со аръёс, мон валамъя: 
- 20–30-ти аръёс, Совето власть, шудбуро улон, 
- 1941–1945 аръёс – Быдзым Отечественной война, 
- 1960–1970-ти аръёс – колхоз улонлэн сяськаямез.
Али но сыче кышкыт но шумпотон учыръёс луыны быгато, азьланяз но луозы.

Тодосчи В.Е. Владыкин шуэ: 

- Югытэз пеймыттэк кин меда адзем,
   Серекъяны бордытэк кин меда дышем,
   Шудбурез кайгутэк кин меда шедьтэм?

Мон тодисько онегинской строфаез. А.С. Пушкин гожтиз «Евгений Онегин» поэма. Котькуд строфаяз 14 чур.
Вань на италмасовской строфа.
Удмурт писатель М. Петров гожтиз «Италмас» поэма. Отын котькуд строфаын 7 чур. Куать чур но одиг вакчи чур. Со луэ вывод.

Л. Кутяновалэн но «Со аръёс» поэмаяз паймымон строфаос. Пумаз одиг кылын чур вань, со луэ вывод, со борсьы одиг яке 2 быдэс чур – со луэ валэктон.
Мон шуысал тае кутяновской строфа.
Таче суред пуксе:
3 + 1 + 2 = 5
6 + 1 + 2 = 9
11 + 1 + 1 = 13
13 + 1 + = 15
– вакчи чуръёс.
(суредэз плакат вылын)

- Дыдымы,
Тон вордскид /будыны,/
Пересьмон/вакытмес/утьыны,/
Сяськаен/пурзытскоз/ныл дырыд,/
Шумпотон/мед ваёз/со тыныд./

Кылбур гожтэмын артысь рифмаен (парной). Котькуд чурын 9 слогез. Одиг кылэз висъямез потэм авторлэн, нимаз гожтэм со, со луэ обращение. Анайлы туж мусо та ныл, сое возьматэм автор. Ударенилэн чур пуме усемезъя рифма луэ мужской. Кылбур гожтэмын 3-сложной анапестэн.
Сайкыт, зеч мылкыд пычато чуръёс.

2-ти глава.
Лек тылпу-а меда тарказ
Коркалэсь пуш дисьсэ
Яке дыр-а меда каргаз
Ас понназ улисьсэ?

Таосаз чуръёсын гожтэмын перекрестной (вожвыл) рифмаен, слогъёсыз но портэмесь. Кыкети, ньылети чуръёс вакчияк, жотрак каро кадь, войналэсь лексэ возьматэмез потэм авторлэн, керзег мылкыдэз.
Событиос вошъяськемъя, автор вошъя рифмаоссэ. Озьы суред золгес пыча, син азяз пуксе лыдзисьлы!

Символической образъёс.
Синучкон – улонэз возьматись арбери.
Анай – Марпа.
Марпалэсь улон сюрессэ эскероно ке, одно нырысь синучкон сярысь верано. Литературной терминэн вераса, синучкон – со символической образ.
– Эшшо кыче символической образъёсты шедьтиды та текстысь? (Юрт, ос,  пырыос.)
3-ти группаысь пиналъёс эскеро, цитатаос утчало, валэкто.
1-ти группа – юрт сярысь.
Пиналъёсыз машинаен анайзэс доразы нуыны лыкто. Вань диськут, тирлык тыремын ини грузовой машинае. Анай уг дырты (2 глава, 90 стр.).

Соку ик корка но отиз, 
Мае ке но лушкем кадь утиз,
Нош али ватоссэ усьтиз.

Олицотворениез возьмато глаголъёс отиз, утиз, усьтиз.

Ватос – клад, сокровище.

2-ти группа – ос
– Ос сярысь ма верасалды?
– Ослэн юртын бадњым интыез. Со уте кадь сьод кужымъёслэсь, черъёслэсь висёнъёслэсь, син усемлэсь. Пересьёс, висёнъёслэсь эмъякузы, кылем вузэс кисьто осэз усьтыса, ос кусып сьоры. Ос куспы сылал пызьнало яке пень. Озьы урод кужымлэсь утё юртэз, отын улисьёссэ.
Ос – юртлэсь шудзэ утись.

Поэмаын автор вера, ос кышномуртэ потыны оз лэзь шуыса (3 гл. 90 стр.).

Адскисьтэм кужымзэ люкаса,
ос оз-а донгы зеч тодмозэ?
Со кожаз,
Ортчемзэ люкаса
Подозы усьянтэм,
Нуозы куаразэс.
Ос нош ос луыса ик кылёз,
Тодэ ваёнысь но мылёз.

Мылёз – вуноз, забудется.

3 группа – пияла пырыос.
Синучкон сярысь малпанъёс.
Синучкон юртэз шулдыргес, югытгес каре. Со ваньзэ, ма луэ юртын, зечсэ но, уродзэ но пычатэ пушказ.

– Авторлы ма луэ синучкон?
а) Нырысь ик со луэ ватос – узырлык.
б) «Улэмъя-вылэмъя син усьтон,
Вапумед сярысь малпаськон».
г) Котькуд нунуал астэ адзоно та пиялаысь. Будэмъя визь но люкаське, синучкон пыр астэ йоноен адзоно, улон шоры мургес, мукет сяменгес учкыны кутсконо.
д) «Анай-атайлэсь синпель». Семьяез утись талисман, хранитель, семейной реликвия.
е) «Секыт дыръёсы зеч бускель».

Сюлэмез таче дыръёсы усьтыны нокинлы, тросэз уз валалэ, мукетыз шумпотоз, куинетиез – палэнскоз. Нош синучконысь тусбуен луэ вераськыны, со лушкем кылзоз.
– Ма луиз кышномуртэн потыкуз?
– Со усиз, синучкон пилиськиз. Пырыос адямиос сямен вераськыны кутскизы.

Пырыос – со символической образъёс. Соос ик верало Марпалэсь улон сюрессэ.

Буёлъёс сярысь.
Вазен дыръя куинь буёлэз силы каризы. Пужыос но пуктылизы соосын. Сое тодомы В.Е. Владыкинлэн «Дуннеын вань куинь буёл» кылбурысьтыз.
Дуннеын вань куинь буёл:
Сьод, тодьы но горд.
Вань калыклы тодмо соос:
Горд, тодьы но сьод.
Шунды – горд,
Музъем – сьод.
Ваньмыз со – тодьы югыт дунне.

Вошъяськись тусо синучкон.
– Синучкон вошъялоз меда туссэ? (Вошъялоз. Куинь вакытсэ возьматоз героинялэсь.)
– Кыче буёлэн пусйысалды егит дырзэ? (Чагыр, тодьы.)
– Война аръёсты? (Пурысь, сьод.)
– Мойымез дырзэ? (Чуж, горд.)

Текстэн ужан.
Марпалэн улон сюресэз.
(Верамъя доска вылэ лякылоно бырйыса дасям листъёсты. Отын цитатной план. Озьы доска вылэ «Улон гердъёс» нимын Марпалэн улон сюресэз радъяське.)

Егит дыр.
Экран вылэ потэ тодьы круг – синучкон.
Отчы пияла пырыос-юдэсъёс интыясько: учы, сяськаос, ныл но пи – яратись сюлэмъёс.

4 глава.
- Дыдымы,
Тон вордскид будыны,
Пересьмон вакытмес утьыны,
Сяськаен пурзытскоз ныл дырыд,
Шумпотон мед ваёз со тыныд.

Сизён, вазиськон

Марпалэн йырсиез бабылес,
Мугорыз сюй мунё кадь веськрес,
Кый сямен позырске
Йырси пунэтэз,
Гочатэ, гочатэ ук
Шаян сюлэмез.

Романтической образ

Ой чагыр-лыз уйёс,
Возь вылысь куараос:
Возь вылын арганчи  портмаське –
Кыче ке но нылмурт, дыр,
Солы синмаське,
Кыче ке но нылмурт...

Поэтической вазиськон, лирической чуръёс

Валэкто кылчеберман амалъёсты, анализ лэсьто.

Шудо семья.

Война аръёс.
Синучконлэн тодьы тусыз сьодлы воштиське. Отчы интыясько пырыос-юдэсъёс: зег, аран, солдат, военной каска но гожтэт, чугун сюрес лэсьтонэ пу коран.
Цитатаосты лыдзон.
1)	Келяськон.
4 глава.
2) Пось гужем, зег аран.
 4 глава.
3) Пу коран, чугун лэсьтон.
Цитатаосты лыдзо, валэкто.
Вересова Настя вера песянаез сярысь, кызьы со нюлэскын ужам. (Удмуртилэн картаез. Возьматэ Ижевск – Балезино чугун сюресэз.)
4) Сьод ивор – гожтэт.
Вераське Антонова Оля. Текстъя анализ лэсьтэ. Собере вера гуртысьтызы ожгарчи Шитов Григорий Максимович сярысь.

Война бере улон. Колхоз уж.
Синучкон чуж-горд буёло луэ. Отчы интыясько пырыос-юдэсъёс: кырзась нылпиос, колхоз ужъёс – комбайн, тракторъёс, воргорон но кышномурт.
4 глава. Пумыз.
1) Колхоз уж.
2) Председатель.
3) Марпа синмаське.
4) Пиналъёсты яратон кужмогес.

Анайёс сярысь.

1) – Кыче суред син шорады пуксиз, поэмаысь семья сярысь тодыса. (1-ти группа. Пиналъёс гуртазы дасяло, суредэз доска вылэ интяло – Марпа, кузпалыз, Вити, Ани.)

2)	Та поэмаез гожтиз Л. Кутянова. Солэн но вал анаез – Римма Кузьмовна.
(2-ти группа. Возьматэ даясм суредзэ.)
Текстысь суредъёсын чошатыса верало Римма Кузьмовна но солэн нылпиосыз сярысь.)
Экран вылэ пото туспуктэмъёс: анаез, атаез, нылпиоссы, синпель – синучконзы.

3)	Автор ачиз но луэ анай.
– Ма тодиськоды солэн семьяез сярысь? 
Пиналъёс Л. Кутяновалэн семьяез, пиналъёсыз сярысь верало.
(3-ти группа. Возьматэ суредъёссэ.)

4) Тиляд но вань анайёсты.
– Кыче суредды пормиз? 
(Фотоосын семьязылы коллаж дасямын.)

Пословицаосын ужан.

Шунды но анай.
Экран вылысь синучкон чуж луэ. Со вылын мойы кышномуртлэн тусыз.
(Чузъяське О. Зориналэн «Нэниелы» кырзанэз.)
Калыкын шуо: «Ныло-пиё коркае но, соин шулдыр коркае».
Ваньзэ тае сётэ анай, юн возиське дунне анай киосын.
– Кыче визьмо кылъёс верасалды анай, кышномурт сярысь? 

Пословицаосты гожъяло тетраде.
1.	Кышномурт вылын возиське улон.
2.	Мемилэн шудэз – нылпиос.
3.	Атай возын югыт, анай возын шуныт.
4.	Кышномурт – жыны юрт.
5.	Анайдэ жаля, мукетсэ уд шедьты.
6.	Анай зарнилэсь но дуно.
7.	Анай – дуннеез возись козоно.

Пиналъёс верало визькылэз, экран вылэ кылдо та кылъёсын пичи кругъёс.
1) – Малы кельше та суредмы-синучкомы? (Шундылы.)
– Нош шорысьтыз кинэ адзиды? (Анай, меми, мумы. Шунды сётэ шуныт, югыт. Озьы ик анай но нылпиоссэ яратэ, уте, сюлэм шунытсэ сётэ. Легенда но вань Шунды-Мумы сярысь.)

2) Сяськалы
Сяськаос чебер каро улонэз, мылкыдэз лопкыто, буйгато. Озьы ик анай чебереныз паймытэ, кылыныз лиятэ, буйгатэ.
- Та произведениез лыдзиды но тодиды, анай мозмыса огназ кыле, юртсэ кельтэмез уг поты.
- Нош малы асьмелэн мойы кышомуртмы синучконын пальыша, шудо со?
- Улонын ялан куректыса уд улы, котырын котьку зеч адямиос юрттисьёс сюро. Зечезлы оскон шунтэ мылкыдэз.

Критикъёслэн ужъёссы анай сярысь, Л.Д. Кутяновалэн творчествоез сярысь.
А.С. Зуева – 201 стр.
А.А. Ермолаев – 195 стр.
Л.П. Фёдорова – 201 стр., 200 стр.
А. Хузангай – 202 стр.
В.Ю. Хотинец – 204 стр.
«Литературоведениысь фенимизм ор пусъе», 204 стр.

(Л.П. Фёдорова «Удмурт нылкышно кылбуретлэн тулкымъёсыз»)

Гуртэ уж.
Лыдзоно Елена Панфиловалэсь «Мумы» вероссэ. («Кенеш», 2001 – 9, 10.)
Солэн пумаз мумы сярысь эссе вань (15-ти бам).
Анай сярысь со выллем вакчи веран – эссе яке анайдылы сизён, кылбур гожтэ. Кызьы тау карысалды? Ма сизьысалды? Чебер кылъёс утчалэ, данъялэ анайдэс.

Йылпумъян.
– Ма сярысь вераськимы урокын? Ма выльзэ тодиды? Ма кельшиз, ма сярысь эшшо тодэмды потиз?

Дунъет сётон.
– Кызьы дунъясалды эшъёстылэсь ужъёссэс? 
– Усто-а вераськизы?
– Кинлы пуктысалды «5»? Малы?